MAGYAR KÖNYVVIZSGÁLÓI KAMARA



INFORMATIKAI TAGOZAT

**M E G H Í V Ó**

**Tisztelt Tagozati Tag!**

**Értesítem, hogy a Magyar Könyvvizsgálói Kamara Informatikai Tagozata éves beszámoló Taggyűlést tart:**

**Időpont: 2014. november 26-n, 10:00 óra.**

**Helyszín: MKVK Központ, Budapest, Szinyei M. P. u. 8. I. em. Tárgyalóterem**

**A Taggyűlés napirendi pontjai:**

1. **Szakmai előadások:**
   1. Az Állami Számvevőszék által végzett ellenőrzések informatikai támogatásának tapasztalatai. Előadó: Lajterné Hudák Magdolna osztályvezető, ÁSZ Ellenőrzési Tervezési és Alkalmazott Módszertani Osztály
   2. A Számviteli Információs Rendszerek oktatási tapasztalatai. Előadó: Wessely Vilmos
   3. Az adófolyószámla XML felhasználása az ellenőrzésben. Előadó Nyirati Ferenc
   4. Programozott felkészülés a minőség-ellenőrzésre. Előadók: Bartók László, Kovács Zsigmond
2. **Beszámoló az Informatikai Tagozat 2014. évi tevékenységéről, kitekintés a 2015. évi feladatokra.**

Előadó: *Nyirati Ferenc MKVK IT elnöke*

Arra az esetre, ha az eredeti időpontra meghirdetett Taggyűlés nem határozatképes, változatlan napra,- helyszínre, - és napirendekkel ismételt Taggyűlést hívok össze, 11:30 órára. A Tagozat ügyrendje alapján a megismételt taggyűlés a megjelentek létszámától függetlenül is határozatképes.

**Kérjük, tagjainkat, hogy a szervezők munkájának elősegítésére szíveskedjen az alábbi címen, bejelentkezés után**

**előzetesen regisztrálni, legkésőbb 2014. november 21-ig!**

[**www.mkvk.hu/szolgaltatasok/rendezvenyek**](http://www.mkvk.hu/szolgaltatasok/rendezvenyek) **Központi iroda**

A részvételért 2 oktatási kreditpont kerül elszámolásra.

Budapest, 2014. november 11.

Nyirati Ferenc

elnök

MKVK Informatikai Tagozat

MAGYAR KÖNYVVIZSGÁLÓI KAMARA



INFORMATIKAI TAGOZAT

**Beszámoló az Informatikai Tagozat 2014. évi tevékenységéről az MKVK elnöksége részére**

Tagozatunk létszáma 2014. október 30-án 109 fő. Az előző évhez képest 1 fő belépett, 3 fő kilépett a kamarából és 1 fő elhalálozott. Az elnökség 2014. évi tevékenysége az alábbi témakörök rövid összefoglalásával jellemezhető:

1. **A közfelügyelet által felvetett kérdések szakmai véleményezése**

Az év első negyedében a kamara elnöke kérte véleményünket a közfelügyeleti minőségellenőrzések során tapasztalt kérdésekben, melyek a könyvvizsgálók által használt programokkal kapcsolatos kifogásokat tartalmaztak. Két kérdéskörben látta aggályosnak a közfelügyelet a könyvvizsgálók gyakorlatát. Egyrészt kifogásolták, hogy a könyvvizsgálók az ellenőrzések során a csekklisták hiányos kitöltésével végzik a vizsgálatokat. Egy másik kritikai megjegyzés azt a gyakorlatot kifogásolta, amikor a könyvvizsgáló saját programját ajánlotta ügyfeleinek a beszámolók összeállítására.

A tagozat elnöksége válaszolt a felvetésekre, a csekklisták fontosságának fenntartása mellett egyetértett a módszer helytelen alkalmazásának kritikájával. A könyvvizsgáló saját programjának ajánlását sok vita övezte tekintettel arra, hogy a kifogásolt gyakorlat konkrét megismerésére nem volt lehetősége a kamarának. Ezzel együtt az ismert könyvvizsgálói programfejlesztők figyelmét felhívtuk a közfelügyeleti észrevételekre és kértük, hogy a programok és a standardok alkalmazásának felelősségi kérdéseire hívják fel a felhasználók figyelmét.

1. **Informatikai szekció a könyvvizsgálói konferencián**

A könyvvizsgálói konferencián hagyománnyá vált az Informatikai szekció. Az előadások az informatikai megoldások és a minőség-ellenőrzés kapcsolatáról, az ügyfél és a könyvvizsgáló kapcsolatának technológiai kérdéseiről, az informatikai rendszerek könyvvizsgálati ellenőrzéséről, az egyedi tételek ellenőrzési folyamáról és a dokumentálásáról, végül a holnapkészítési technikákról szóltak.

Elhangzott, hogy a szoftverek használatával a manuális tevékenység szűkítése a hatékonyság növelése mellett a vizsgálatok mélységének, minőségének fokozására és néhány esetben a teljesség elérésére van lehetőség a kis és közepes cégeknél, miközben a pontosság rendszerszerűen biztosítható.

1. **A tagozat szerepvállalása a felsőoktatásban**

A tagozat elnökségének több tagja vesz részt óraadóként a felsőoktatás mester kurzusain. Idén is a Budapesti Gazdasági Főiskolán és a Budapesti Corvinus Egyetemen vettünk részt az oktatásban. A tapasztalataink azt mutatják, hogy a hallgatók informatikai felkészültsége magas szintű és nyitottak az újabb alkalmazások megismerésére is.

1. **Az „Adat csak egy van” rendezvény**

Ez év áprilisában több kolléga jelezte, hogy a NAV új módszereket alkalmaz a kis-és közepes vállalkozások könyvelt adatainak letöltésére és elemzésére az ellenőrzéseknél. A hírek adták az ötletet, hogy az adó,- és könyvelői tagozatokkal közösen szakmai nap keretében mutassuk be egymás módszertani megoldásait. A rendezvényre több mint száz fő regisztrált, a helyszín a NAV Kiemelt Adózók főigazgatóságának díszterme volt.

A rendezvény címe arra utalt, hogy a könyvelt adatok a hatósági vizsgálatokban és a könyvvizsgálati ellenőrzésekben azonosak, a vizsgálatok tárgya nem különbözik, és a felhasználóknak kell eldönteniük, hogy az hasonló elvi alapon álló adatexport elérések közül melyiket tartják a legalkalmasabbnak az adott feladatra.

1. **Az Audit XML nemzetközi bemutatkozása, fontosabb dokumentumok angol nyelvű fordítása és elérhetősége**

A második negyedévben megkeresést kaptunk a kamara nemzetközi alelnökének részéről informatikai témakörben tartandó előadásra a Szlovák Könyvvizsgálói Kamara nemzetközi konferenciáján. Az egységes adatexport témaköre alkalmasnak tűnt arra, hogy az eredményeket nemzetközi szinten is bemutathassuk. A felkészülés során a kamara vezetése lehetőséget biztosított, hogy az adatexporthoz kapcsolódó legfontosabb dokumentumokat angolra fordítsuk. Az előadást kiemelt figyelem követte, komoly érdeklődés volt a résztvevő kamarák vezetői részéről, és kamaránk nemzetközi alelnöke külön is méltatta tagozatunk szerepvállalását és eredményeit. Az angol nyelvű dokumentumok és az előadás a kamara honlapján érhetők el.

1. **Az Audit XML felhasználási tapasztalatai az ÁSZ ellenőrzései során**

Az elmúlt évben néhány kolléga tapasztalatot szerezhetett önkormányzati tulajdonban lévő társaságok gazdálkodásának ellenőrzésében az Állami Számvevőszék megbízásából. A visszajelzések arról tanúskodnak, hogy a számvevőszék informatikusai és számvevői ismerik, és lehetőség szerint használják az Audit XML állományokat a mintavételezések során. A kamara és a számvevőszék közötti megállapodás lehetőséget ad a tapasztalatok, módszertani eljárások megismerésére és kölcsönös átadására. Az együttműködés lehetősége, az állami ellenőrzések során is használt interfész, pedig ismét felveti az egységes formátumú adatelérések továbbfejlesztésének kérdéskörét.

1. **Az adófolyószámlák XML formátumú elérhetősége**

A tagozat kezdeményezésére régóta várt előrelépés történt az adóhatóság által szolgáltatott folyószámla kivonatok XML formátumú elérhetőségével. Néhány hónapja tölthetők le a folyószámla kivonatok és várhatóan már ez évben segíteni fogják a könyvvizsgálókat a zárlati ellenőrzések során. A feldolgozási lehetőség elterjedésében nincs kétségünk, ennek elősegítésére széleskörű híradással tettünk lépéseket.

1. **A Számviteli információs rendszerek tantárgy oktatásának tapasztalatai az okleveles könyvvizsgáló képzésben**

Számviteli információs rendszerek név alatt egy új tantárgy jött létre, mely a XXI. századnak megfelelő technikai alapon próbálja a könyvvizsgálók számára szükséges informatikai alapokat átadni. A képzés jelentős részben gépteremben történik, a könyvvizsgálati szoftverek ismeretének oktatása miatt. A tantárgy felépítése 2 oldalról közelíti meg a könyvvizsgáló kapcsolatát az információ technológia eszközrendszerével. Egyrészt az ügyfélmegismerés keretében fel kell tárnia az ügyfél által alkalmazott IT rendszerek kockázatait, másrészt átfogó ismeretekkel kell rendelkeznie, és alkalmaznia kell a könyvvizsgálatot segítő szoftvereket, mind a könyvvizsgálói jelentések elkészítése, a munkapapírok kezelése, a dokumentálás tekintetében, mind pedig az adatbányász és egyéb adatállomány elemzését segítő technológiák tekintetében. A hallgatók az elején nehezen vették az akadályokat, mert nem akarták, vagy nem tudták megérteni, hogy ez most az a tantárgy, amit ha nem látogatnak, nem is érdemes elmenni a vizsgára. A tanfolyam közepére a hallgatók már teljes létszámban megjelentek és ha kellett, a kötelező időn felül is részt vettek a képzésben és vizsga felkészítésben. Azt már most látjuk, hogy a 60 órán felül szükséges még egy 8 órás vizsga felkészítő, hogy valóban a teljes anyag oktatható legyen.

1. **Elektronikus számlázásról szóló konferencia tapasztalatai**

Az elektronikus számlázási konferencián 2014.06.17-én az InfoPark-ban, az Magyar Könyvelők Országos Egyesülete (MKOE) nevében tartott előadásra írt anyag új megvilágításba helyezte az eddigi szemléletet. A nagyvállalati szektort a tulajdonosi elvárások kötik, így a PKI-s, vagy EDI-s hitelesítési rendszerek nekik adottságok. A KKV szektorra vonatkozóan viszont megfogta a közönséget a dolog, amire nagyon élesen reagált a Netlock képviselője, hiszen a potenciális megrendelők tájékozódhattak arról, hogy elkerüljék a számukra drága elektronikus aláírás alkalmazását. Ezzel szemben a KKV szektor számára a „sima” PDF-ben való számlázás gyors és hatékony, ráadásul nagyon olcsó. Sajnos az adóhatóság a témában nem közöl egyértelmű álláspontot, legutóbbi MKOE számára küldött tájékoztatásuk szerint a felek közti egyeztetés tárgya, hogy kinyomtatják-e a számlát-e a befogadónál-e vagy sem, és ez által az papíralapú számlaként kezelendő. A 114/2007 számú GKM rendelet szerint akár egyetlenegy elektronikusan megőrzött számla esetén akkreditált informatikai rendszert kell fenntartani. Ez azonban nem egyeztethető össze az EU 2010/45 számú irányelvével. Attól még, hogy ezek a problémás előírások fennállnak, az áfa levonási jog nem firtatható a számlabefogadónál. Ezzel talán növekedhet a térnyerése az elektronikus alapú számlázásnak.

2014. november 17.

Nyirati Ferenc

MKVK Informatikai Tagozatának elnöke